የአማራ ብዙኃን መገናኛ ድርጅት በምሁራን አንደበት፡፡
ከዛሬ ታኅሳስ 7 ቀን 2012ዓ.ም አቶ ካሱ ኃይሉ በእንጅባራ ዩኒቨርሲቲ የኢኮኖሚክስ (ምጣኔ ሀብት) መምህር ናቸው፡፡ የአማራ ብዙኃን መገናኛ ድርጅትን ለዓመታት በቴሌቭዥን፣ ሬዲዮ እና በጋዜጦች በሚያቀርባቸው መረጃዎች እንደሚከታተሉም ተናግረዋል፡፡ አማራ ብዙኃን መገናኛ ድርጅት ማኅበረሰቡ በምጣኔ ሀብት፣ በፖለቲካ ብዝኃነት፣ በባሕል፣ በስፖርት፣ በኪነ-ጥበብ እና ሌሎች ጉዳዮች ላይ እያበረከተ ያለውን አስተዋጾ አጠናክሮ መቀጠል እንዳለበት አስተያዬት ሰጭዎቹ ተናግረዋል፡፡ ከመጣበት ጎዞ በበለጠ ደግሞ ወደፊት ብዙኃን መገናኛ ድርጅቱ ራሱን አዘምኖ ‹‹እንዴት የሕዝብ ድምጽ መሆን እችላለሁ?›› በሚለው ጉዳይ ላይ ትኩረት መስጠት እንዳለበት መክረዋል፡፡ ብዙኃን መገናኛ የመንግሥት የፕሮፖጋንዳ መሣሪያ ከመሆን ይልቅ የተለያዩ ሐሳቦች የሚንጸባረቁበት፤ ባለሙያዎችም ሕግ የሚፈቅድላቸውን ነፃነት በመጠቀም ተግባራዊ ሥራዎችን መሥራት እንዳለባቸው ሐሳብ ሰጥተዋል፡፡‹‹የአማራ ብዙኃን መገናኛ ድርጅት ከቅርብ ጊዜያት ወዲህ መሻሻሎችን እያሳየ መሄዱን እገነዘባለሁ›› ያሉት መምህሩ ብዙኃን መገናኛው ተጠያቂነትን፣ ሚዛናዊነትን እና ሌሎች ሙያዊ መርሆዎችን ተከትሎ መሥራት እንዳለበትም አስተያየት ሰጥተዋል፡፡‹‹የብዙኃን መገናኛ መሪዎች፣ ጋዜጠኞችና ደጋፊ ባለሙያዎች የሙያ ብቃታቸውን በየጊዜው እያሻሻሉ መሄድ ይኖርባቸዋል፤ ይህም ሲሆን ጩኸቶችን ከማስተጋባት ባሻገር በዕውቀት ወደሚመራ ዘገባ፣ የምርመራ ጋዜጠኝነት፣ ጽንሰ-ሐሳባዊ ትንተና እና ወደ መሠረታዊ የለውጥ ጉዳዮች ላይ ለማተኮር ያግዛቸዋል›› ሲሉም አብራርተዋል፡፡ በዚህ ረገድ አብመድ ማሻሻል ያለበት ጉዳይ እንደሚኖርም አስረድተዋል፡፡ አብመድ የአማራን ሕዝብ የስበት ማዕከሉ በማድረግ ኢንቨስትመንትን በመሳብ፣ ቱሪዝምን በማስፋፋት፣ ሙስናን በመዋጋት፣ መሠረተ-ልማትን በማሳደግ እና በመሳሰሉት ጉዳዮች ረገድ ትልቅ ሚና ሊጫወት እንደሚገባም አሰተያየታቸውን ሰጥተዋል ምሁሩ፡፡‹‹አብመድ ዓለም አቀፋዊ ራዕይ ሊሰንቅ ይገባዋል፡፡ በምሥራቅ አፍሪካ አንድ ትልቅ የብዙኃን መገናኛ አማራጭ ሆኖ ስለመውጣት ማሰብ ያስፈልጋል፡፡ ለዚህ ደግሞ የረጅም ዓመት ስትራቴጂክ (ስልት) ዕቅድ ቀርፆ መንቀሳቀስ እንዳለበት አስባለሁ፡፡ ለዚህም በመረጃ ጥራት፣ በተደራሽነት፣ ቋንቋዎችን በማስፋት እና በተያያዥ ጉዳዮች ላይ በየጊዜው እየተሻሻለ የሚሄድ ሥራ ያስፈልገዋል›› ብለዋል፡፡ረዳት ፕሮፌሰር ሰይድ መሐመድ ደግሞ በባሕር ዳር ዩኒቨርሲቲ መምህር ናቸው፡፡ የአማራ ብዙኃን መገናኛ ድርጅት በሀገራዊ ለውጡ ያበረከተው አስተዋፆ ጉልህ እንደነበር አውስተዋል፡፡ በማኅበራዊ ዘርፍም የአውራምባ ማኅበረሰብ ለዓለም እንዲተዋወቅ የተወጣውን ጉልህ ሚና እንደ አብነት ጠቅሰዋል፡፡
እርሳቸውም በአብመድ የአውራምባን ማኅበረሰብ በቴሌቪዥን መስኮት ከተመለከቱ በኋላ በቦታው በመገኘት ጥናት ማካሄዳቸውን አስረድተዋል፡፡የዩኒቨርሲቲዎችን የሥራ እንቅስቃሴ፣ የወጣቶች የሥራ ዕድል ፈጠራ እንዲጠናከር እና የተለያዩ ሥራዎችን ለሕዝቡ ጆሮ እና ዓይን ለማድረስ እያደረገ ያለውን ግብግብ አጠናክሮ መሄድ እንዳለበትም አብራርተዋል ረዳት ፕሮፌሰር ሰይድ፡፡